VENDIM

Nr. 691, datë 6.11.2024
PËR PËRCAKTIMIN E RREGULLAVE TË VEÇANTA QË ZBATOHEN PËR KONTRATËN E MËSIMIT TË PROFESIONIT DHE PËRCAKTIMIN E PAGËS MINIMALE PËR MËSIMIN E PROFESIONIT NË ARSIMIN DHE FORMIMIN PROFESIONAL NË FORMËN E DYFISHTË 

Në mbështetje të nenit 100 të Kushtetutës; të neneve 18, pika 1, dhe 111, pika 3, të ligjit nr. 7961, datë 12.7.1995, “Kodi i Punës i Republikës së Shqipërisë”, të ndryshuar, dhe të nenit 22, të ligjit nr. 15/2017, “Për arsimin dhe formimin profesional në Republikën e Shqipërisë”, të ndryshuar, me propozimin e ministrit të Ekonomisë, Kulturës dhe Inovacionit, Këshilli i Ministrave
VENDOSI:

KREU I
TË PËRGJITHSHME

Neni 1

Objekti

Qëllimi i këtij vendimi është përcaktimi i rregullave të veçanta që zbatohen për kontratën e mësimit të profesionit dhe përcaktimi i pagës minimale për mësimin e profesionit në arsimin dhe formimin profesional në formën e dyfishtë në Republikën e Shqipërisë.

Neni 2

Përkufizime

Në kuptim të këtij vendimi, termat e mëposhtëm kanë këto kuptime:

1. “Nxënës që mëson profesionin”, nxënësi që ndjek një nga kualifikimet profesionale të niveleve 2 deri në 5 të Kornizës Shqiptare të Kualifikimeve (në vijim, KSHK), që ofrohet në formën e dyfishtë, i cili nënshkruan kontratën e mësimit të profesionit me një punëdhënës.

2. “Kontrata e mësimit të profesionit” kontrata që lidhet ndërmjet punëdhënësit dhe nxënësit për mësimin e profesionit nëpërmjet formës së dyfishtë, në përputhje me dispozitat e Kodit të Punës.

3. “Mentori”, personi i ngarkuar nga punëdhënësi për të mbikëqyrur, trajnuar e vlerësuar nxënësin, që mëson profesionin gjatë zbatimit të pjesës praktike të skeletkurrikulave të programeve për përfitimin e kualifikimeve në formën e dyfishtë që ofron.

4. “Mësuesi i kulturës profesionale, përgjegjës për ndjekjen e zbatimit të kontratës për mësimin e profesionit”, mësuesi i caktuar nga institucioni ofrues i arsimit dhe formimit profesional, për të ndjekur e mbështetur nga afër veprimtarinë e nxënësve, që mësojnë profesionin në procesin mësimor në shkollë dhe në vendin e punës për mësimin e profesionit. 

5. “Kujdestari i praktikës profesionale”, një specialist i arsimit profesional, i cili angazhohet në zbatimin e kontratës për mësimin e profesionit nëpërmjet formës së dyfishtë, në mbështetje të institucionit ofrues të arsimit dhe formimit profesional.

6. “Paga minimale për mësimin e profesionit”, pagesa mujore që kryen punëdhënësi për nxënësin, që mëson profesionin përgjatë kohëzgjatjes së kontratës së mësimit të profesionit për kualifikimin përkatës.

Neni 3

Kualifikimet profesionale, që ofrohen përmes formës së dyfishtë 

Kualifikimet e përftuara nëpërmjet formës së dyfishtë të arsimit dhe formimit profesional janë kualifikimet e niveleve 2, 3, 4 e 5 të KSHK-së, të ofruara në përputhje me shkronjën “c”, të pikës 3, të nenit 16, të ligjit nr. 15/2017, “Për arsimin dhe formimin profesional në Republikën e Shqipërisë”.
KREU II

RREGULLAT E VEÇANTA PËR ZBATIMIN E KONTRATËS PËR MËSIMIN E PROFESIONIT 

Neni 4

Përzgjedhja e punëdhënësit për zbatimin e kontratës së mësimit të profesionit

1. Përzgjedhja e punëdhënësit për zbatimin e kontratës së mësimit të profesionit bëhet në bazë të kritereve të mëposhtme:

a) Është i regjistruar në Qendrën Kombëtare të Biznesit (QKB) për të paktën 3 (tre) vjet;
b) Ka të paktën 2 (dy) punëmarrës të deklaruar;

c) Ushtron veprimtari në fusha që lidhen me kualifikimet/drejtimet/profilet që ofron institucioni ofrues i arsimit dhe formimit profesional;

ç) Vetëdeklaron që ka në dispozicion një punëmarrës në rolin e mentorit për ofrimin e kualifikimeve në formën e dyfishtë, i cili plotëson kriteret e parashikuara në nenin 7, të këtij vendimi;

d) Vetëdeklaron që është i gatshëm të vendosë në dispozicion infrastrukturën e nevojshme, si: pajisje, materiale pune dhe vende vakante pune, në funksion të zbatimit të kontratës së punës për mësimin e profesionit;

dh) Deklaron vendet vakante të punës për mësimin e profesionit.

2. Institucioni ofrues i arsimit dhe formimit profesional, pasi vlerëson dhe zgjedh punëdhënësin, që plotëson kriteret e përcaktuara në pikën 1, të këtij neni, kërkon miratimin për lidhjen e marrëveshjes në Agjencinë Kombëtare të Punësimit dhe të Aftësive. Kjo e fundit informon rregullisht ministrinë përgjegjëse për arsimin dhe formimin profesional, dhe Inspektoratin Shtetëror të Punës dhe Shërbimeve Shoqërore, duke u vënë në dispozicion listën e punëdhënësve, me të cilët kanë lidhur marrëveshje institucionet ofruese të arsimit dhe formimit profesional dhe të nxënësve që mësojnë profesionin.

Neni 5

Të drejtat dhe detyrimet e nxënësit që mëson profesionin

1. Nxënësi, që ka mbushur moshën 16 (gjashtëmbëdhjetë) vjeç, i regjistruar në një institucion ofrues të arsimit dhe formimit profesional, në një program për përfitimin e kualifikimit profesional në formën e dyfishtë, nënshkruan kontratën për mësimin e profesionit me një nga punëdhënësit, që ky institucion ka marrëveshje bashkëpunimi. Kontrata për mësimin e profesionit duhet të jetë në përputhje me rregullat e përcaktuara në Kodin e Punës, si dhe me legjislacion në fuqi për mbrojtjen e fëmijëve në punë, sipas formatit të përcaktuar me udhëzim të ministrit përgjegjës për arsimin dhe formimin profesional.

2. Nxënësi përfiton nga punëdhënësi një pagesë për punën e kryer në funksion të mësimit të profesionit, sipas përcaktimeve të këtij vendimi.
3. Nxënësi që mëson profesionin ka të gjitha të drejtat e detyrimet ligjore si çdo nxënës, në përputhje me legjislacionin për arsimin dhe formimin profesional. Nxënësit që mësojnë profesionin, që nuk e kanë mbushur moshën madhore, gëzojnë mbrojtjen ligjore, që gëzon çdo nxënës e çdo fëmijë që punon në Republikën e Shqipërisë. 

Neni 6

Të drejtat dhe detyrimet e institucioneve ofruese të arsimit dhe formimit profesional 

Institucionet ofruese të arsimit dhe formimit profesional kanë të drejtat dhe detyrimet, si më poshtë vijon:

1. Aplikojnë përpara fillimit të vitit shkollor për ofrimin e kualifikimeve nëpërmjet formës së dyfishtë, sipas legjislacionit në fuqi për arsimin dhe formimin profesional.

2. Identifikojnë, përzgjedhin, në bazë të kritereve të paracaktuara në këtë vendim, dhe lidhin marrëveshje bashkëpunimi me punëdhënësit, me të cilët do të bashkëpunojnë.
3. Hartojnë, mbajnë dhe përditësojnë dosjet e punëdhënësve, që plotësojnë kriteret për të ofruar kualifikimet në formën e dyfishtë.

4. Mbikëqyrin mbarëvajtjen e zbatimit të programit profesional përkatës te punëdhënësi, ku zbatohet kontrata e mësimit të profesionit në formën e dyfishtë. 

5. Koordinojnë e dokumentojnë vlerësimin e vazhduar dhe vlerësimin përfundimtar të nxënësve, që mësojnë profesionin gjatë mësimit të profesionit në formën e dyfishtë.

6. Trajnojnë dhe certifikojnë mentorët, pa pagesë, sipas programit të hartuar nga Agjencia Kombëtare e Arsimit, Formimit Profesional dhe Kualifikimeve, miratuar nga ministri përgjegjës për arsimin dhe formimin profesional.

7. Lëshojnë certifikatë profesionale dhe suplementin përkatës në përfundim të studimeve, sipas niveleve të KSHK-së, në arsimin dhe formimin profesional në formën e dyfishtë.
8. Caktojnë një mësues të kulturës profesionale, përgjegjës për ndjekjen e zbatimit të kontratës për mësimin e profesionit.
9. Në mbështetje të zbatimit të kontratës së mësimit të profesionit nëpërmjet formës së dyfishtë, kanë të drejtën të angazhojnë, sipas nevojave, specialistë të arsimit e të formimit profesional në rolin e kujdestarit për praktikën profesionale, me përvojë profesionale/ mësimdhënieje, në moshë pune ose në pension, në përputhje me rregullat e procedurat e parashikuara në legjislacionin në fuqi. Një profesionist, që angazhohet si kujdestar për praktikën profesionale nëpërmjet formës së dyfishtë, duhet të ketë:

a) përfunduar arsimin e mesëm profesional ose të lartë në fushën e kualifikimit profesional, që ofrohet nëpërmjet arsimit të dyfishtë;

b) mbi 20 (njëzet) vjet përvojë pune në fushën e kualifikimit profesional, që ofrohet nëpërmjet arsimit të dyfishtë.

10. Procedurat për planifikimin e zbatimin e arsimit dhe formimit profesional në formën e dyfishtë nga institucionet ofruese të arsimit dhe formimit profesional, duke përfshirë edhe detyrat e përgjegjësitë e mësuesit të kulturës profesionale, përgjegjës për ndjekjen e zbatimit të kontratës për mësimin e profesionit, si dhe të kujdestarit të praktikës profesionale, përcaktohen me udhëzim të ministrit përgjegjës për arsimin dhe formimin profesional.

Neni 7

Të drejtat dhe detyrimet e punëdhënësit

Punëdhënësit kanë këto të drejta dhe detyrime:

1. Bashkëpunojnë me institucionet ofruese të arsimit dhe formimit profesional, nëpërmjet nënshkrimit të marrëveshjes së bashkëpunimit për ofrimin e kualifikimeve profesionale në formën e dyfishtë.

2. Nënshkruajnë dhe garantojnë zbatimin e kontratës për mësimin e profesionit me nxënësin, që mëson profesionin. Kontrata hyn në fuqi jo më herët se dita e parë e vitit shkollor për kualifikimin përkatës dhe zgjat deri në momentin kur nxënësi, që mëson profesionin, i nënshtrohet provimit të nivelit për kualifikimin përkatës.

3. I paguajnë një pagesë mujore nxënësit që mëson profesionin për punën, që kryen gjatë mësimit të profesionit, sipas përcaktimeve të këtij vendimi.

4. Caktojnë një anëtar të stafit si mentor, i cili duhet të ketë të paktën 3 (tre) vjet përvojë profesionale dhe mund të udhëheqë deri në 5 (pesë) nxënës, që mësojnë profesionin, i cili kryen detyrat e mëposhtme:

a) Është përgjegjës për zbatimin e kontratës së mësimit të profesionit, për mbarëvajtjen e programit për përfitimin e kualifikimeve nëpërmjet formës së dyfishtë, si dhe për vlerësimin e vazhduar e vlerësimin përfundimtar të nxënësve në koordinim e në bashkëpunim me institucionet partnere, ofruese të arsimit dhe formimit profesional; 

b) Duhet të kryejë, jo më vonë se 3 (tre) muaj pas nënshkrimit të marrëveshjes së bashkëpunimit ndërmjet punëdhënësit dhe institucionit ofrues të arsimit dhe formimit profesional për ofrimin e arsimit të dyfishtë, një trajnim për udhëheqjen e nxënësve, që mësojnë profesionin, të cilët ndjekin formën e dyfishtë për përfitimin e kualifikimeve profesionale; 

c) Bashkëpunon me mësuesin e kulturës profesionale, përgjegjës për zbatimin e kontratës së mësimit të profesionit, të caktuar nga institucionet ofruese të arsimit dhe formimit profesional. Në rastin kur nxënësi që mëson profesionin nuk e ka mbushur moshën madhore, mentori mban kontakt të rregullt me kujdestarin ligjor të fëmijës.

5. Sigurojnë vendin e punës, mjetet dhe infrastrukturën e nevojshme për zbatimin e kontratës për mësimin e profesionit për çdo nxënës që mëson profesionin.

6. Marrin përsipër certifikimin e nxënësve që mësojnë profesionin për rregullat e sigurimit teknik në punë, në përputhje me legjislacionin në fuqi.

7. Dokumentojnë realizimin e kontratës dhe kryejnë vlerësimin e nxënësit, që mëson profesionin përgjatë punës për mësimin e profesionit.

8. Lëshojnë vërtetim/letër reference në fund të realizimit me sukses së kontratës për mësimin e profesionit.

9. Ndërpresin, në çdo kohë, në përputhje me parashikimet e dispozitave të Kodit të Punës, marrëdhënien e punës me nxënësin që mëson profesionin, nëse ky i fundit nuk respekton detyrimet e marra përsipër prej tij, në bazë të kontratës së punës për mësimin e profesionit.

10. Zbatojnë dispozitat ligjore, të cilat rregullojnë punën e punëmarrësit të grupmoshës 16 (gjashtëmbëdhjetë) deri në 18 (tetëmbëdhjetë) vjeç, si dhe dispozitat e legjislacionit për mbrojtjen e fëmijëve në punë, në rastet kur nxënësi që mëson profesionin nuk ka mbushur 18 (tetëmbëdhjetë) vjeç në momentin e nënshkrimit të kontratës.

Neni 8

Transferimi i nxënësve që mësojnë profesionin

1. Nxënësit që mësojnë profesionin kanë të drejtë të transferohen nga një punëdhënës, që zbaton kontratën e mësimit të profesionit në formën e dyfishtë, në një tjetër, si dhe nga një program për përfitimin e kualifikimit profesional në formën e dyfishtë në një program me bazë shkollën brenda të njëjtit kualifikim.

2. Procesi i transferimit të nxënësve që mësojnë profesionin përcaktohet në udhëzimet përkatëse për transferimin e nxënësve në arsimin dhe formimin profesional.

KREU III

MASA DHE PROCEDURA E KRYERJES SË PAGESËS PËR NXËNËSIN QË MËSON PROFESIONIN

Neni 9

 Paga minimale e mësimit të profesionit 
1. Paga minimale për mësimin e profesionit në shkallë vendi është sa 30 (tridhjetë) % e pagës minimale mujore në shkallë vendi, që parashikohet nga legjislacioni në fuqi.

2. Pagesa për nxënësin që mëson profesionin për punën e kryer gjatë zbatimit të kontratës për mësimin e profesionit nuk mund të jetë më e vogël se paga minimale për mësimin e profesionit.

Neni 10

 Pagesa për nxënësin që mëson profesionin

1. Punëdhënësi kryen pagesën individuale të nxënësit që mëson profesionin, sipas legjislacionit në fuqi. 

2. Pagesa për nxënësin që mëson profesionin, deri në moshën 25 (njëzet e pesë) vjeç, nuk përllogaritet si e ardhur e familjes, në kuptimin e ligjit nr. 57/2019, “Për asistencën sociale në Republikën e Shqipërisë”, në vlerësimin e kërkesës së familjes për trajtim me ndihmë ekonomike. 
KREU IV

DISPOZITA TË TJERA

Neni 11
Institucione të tjera përgjegjëse

Institucione të tjera përgjegjëse për zbatimin dhe respektimin e kontratës së mësimit të profesionit janë:
1. Inspektorati Shtetëror i Punës dhe Shërbimeve Shoqërore, i cili inspekton zbatimin e legjislacionit të punës, të sigurisë dhe shëndetit në punë te punëdhënësi dhe nxënësit që mësojnë profesionin në mjediset e punës, gjatë zbatimit të kontratës së punës për mësimin e profesionit.

2. Agjencia Shtetërore për të Drejtat dhe Mbrojtjen e Fëmijëve, e cila monitoron zbatimin e të drejtave të nxënësve që mësojnë profesionin, nën moshën 18 (tetëmbëdhjetë) vjeç, në vendin e punës, sipas akteve ligjore dhe nënligjore në fuqi.
Neni 12

Dispozita të fundit

1. Ngarkohet ministri përgjegjës për arsimin dhe formimin profesional të miratojë, brenda 15 (pesëmbëdhjetë) ditëve nga publikimi i këtij vendimi, udhëzimin për përcaktimin e procedurave për planifikimin dhe zbatimin e arsimit e formimit profesional në formën e dyfishtë nga institucionet ofruese të arsimit dhe formimit profesional, duke përfshirë edhe detyrat e përgjegjësitë e mësuesit të kulturës profesionale, përgjegjës për ndjekjen e zbatimit të kontratës për mësimin e profesionit dhe të kujdestarit të praktikës profesionale.
2. Ngarkohen Ministria e Ekonomisë, Kulturës dhe Inovacionit, Agjencia Kombëtare e Arsimit, Formimit Profesional dhe Kualifikimeve, Agjencia Kombëtare e Punësimit dhe Aftësive dhe institucionet ofruese të arsimit dhe formimit profesional për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTËR

